Baromfi Termék Tanács » Híreink » Új feltételek szerint mehetnek a magyar baromfitermékek Japánba
Új feltételek szerint mehetnek a magyar baromfitermékek Japánba
2018. július 5., 09:15
Az európai országok közül elsőként Magyarországgal zárta le a különféle baromfi termékek szállítási feltételeinek modernizálásáról szóló egyeztetéseket Japán. Erről a japán országos főállatorvos hivatalos levelében tájékoztatta Bognár Lajos országos főállatorvost.
A július 4-ével hatályba lépett megállapodás értelmében egy jövőbeni madárinfluenza járvány kitörése esetén nem Magyarország egészéről, hanem csak a betegséggel érintett közigazgatási területekről korlátozzák a baromfi termékek Japán piacra történő szállítását – közölte az Agrárminisztérium. Ez a magyar vállalatok esetleges exportkiesését jelentős mértékben csökkentheti.
A regionalizáció elvének jövőbeni gördülékeny alkalmazását Bognár Lajos kezdeményezte a japán hatóságoknál a 2016/2017-es magyarországi madárinfluenza járványt követően. A főállatorvosok személyes egyeztetései mellett 2017 augusztusában japán szakértők is hazánkba látogattak, hogy a megállapodáshoz szükséges feltételeket megvizsgálják.
A regionalizáció bevezetése a magyar állategészségügyi szolgálat által nyújtott biztosítékok elismerését is jelenti. A döntés révén a japán exportban érdekelt magyar baromfiipari vállalkozások európai versenytársaikhoz képest is előnyhöz juthatnak egy jövőbeni járvány esetén – húzza alá a tárca közleménye.